Ég skellti mér á heimildarmyndina Hverfult haf ( e. A Sea Change ) í Hafnarhúsinu í gærkvöldi . Hverfult haf er sýnd á kvikmyndahátíðinni RIFF og er hluti af þeim kvikmyndum sem eru í flokknum Nýr heimur , sjá nánar hér . Ekki veit ég hvernig aðrir bíógestir þekktu til súrnunar sjávar fyrir sýninguna , en ég hef allavega grunnþekkingu á því vandamáli og var búinn að hlakka lengi til að sjá þessa mynd , fróðlegt væri að heyra frá öðrum sem sáu eða eiga eftir að sjá myndina um þeirra upplifun . Það sem mér fannst merkilegast við myndina , var þessi óbilandi áhugi Sven Huseby á vandamálinu súrnun sjávar og hugsanlegar afleiðingar þess í framtíðinni . Hann fléttar afastráknum sínum inn í söguna sem fulltrúi framtíðarinnar og skrifar póstkort og bréf til hans á meðan hann ferðast um heiminn og kynnir sér efnið nánar og myndar það einskonar ramma um efnið . Þannig er að sjálfsögðu reynt að ná til tilfinninga áhorfandans , en það þarf þó alls ekki að vera neikvætt . Það sem myndin skyldi eftir sig hjá mér var að súrnun sjávar er vandamál sem er nýlega komið á kortið hjá vísindamönnum og óvissa varðandi afleiðingarnar af því er mikil enn sem komið er . En það bendir þó sitthvað til þess að áhrif súrnunar sjávar geti orðið veruleg á afkomu sjávarlífvera , þar sem skeljar sumra sjávarlífvera sem mynda grunn vistkerfanna eru viðkvæmar fyrir súrnun sjávar . Þær lífverur sem eru í neðstu þrepum fæðukeðjunnar eru mikilvægar fyrir efri þrepin og þ.a.l. er óvissa varðandi verri afkomu þeirra og áhrif á vistkerfin í heild nokkur . Ég fór á myndina í Hafnarhúsinu , það hús er í sjálfu sér ekki gert til bíósýninga og fannst mér á stundum erfitt að fylgjast með töluðu máli ( myndin er á ensku og ótextuð ) . Ég geri fastlega ráð fyrir að skilyrði varðandi hljóðið verði betri á þeim sýningum sem verða í Bíó Paradís og Háskólabíói , þar sem það er í bíósölum sem eru gerðir til bíósýninga , hugsanlega með betri sætum líka . Ekki ætla ég að gefa stjörnur , en ég mæli með myndinni fyrir alla , enda er súrnun sjávar eitthvað sem að við þurfum að spá í á Íslandi þar sem við erum fiskveiðiþjóð og lifum þ.a.l. á afurðum sjávar . Þrjár síðustu sýningarnar verða sem hér segir :